C 245/11

Raportul final al consilierului-auditor (1)

Cazul AT 39563 – Ambalaje pentru vânzarea cu amănuntul de produse alimentare (readoptare)

(2021/C 245/11)

Proiectul de decizie se adresează unui număr de trei societăți din cadrul întreprinderii care constituie grupul CCPL, și anume CCPL S.c., Coopbox Group S.p.A. și Coopbox Eastern s.r.o. (denumite în continuare „destinatarii”).

ISTORICUL DOSARULUI

La 24 iunie 2015, în cazul AT 39653 - Ambalaje pentru vânzarea cu amănuntul de produse alimentare, Comisia a adoptat Decizia C(2015) 4336 final privind o procedură inițiată în temeiul articolului 101 din TFUE și al articolului 53 din Acordul privind SEE (denumită în continuare „decizia din 2015”). Decizia din 2015 a marcat încheierea unei anchete a Comisiei cu privire la cinci carteluri referitoare la tăvițele din polistiren („tăvițe din spumă de polistiren”) și, în ceea ce privește unul dintre aceste carteluri, referitor și la tăvițele din polipropilenă (denumite în continuare „tăvițe rigide”) utilizate pentru vânzarea cu amănuntul a alimentelor proaspete cum ar fi diferite tipuri de carne și pește, anchetă care implica printre altele grupul CCPL. Decizia din 2015 a stabilit cinci încălcări distincte ale articolului 101 din TFUE și al articolului 53 din Acordul privind SEE, fiecare dintre aceste încălcări fiind delimitată de o sferă geografică diferită și având durate diferite. Decizia din 2015 a impus amenzi, printre altele, următoarelor cinci entități juridice care făceau parte din grupul CCPL la momentul respectiv: CCPL S.C., Coopbox Group S.p.A., Poliemme S.r.l., Coopbox Hispania S.l.u. Și Coopbox Eastern s.r.o., pentru participarea lor la trei dintre cele cinci carteluri vizate de decizia din 2015 (2).

Prin decizia din 2015, Comisia a impus o amendă în valoare totală de 33 694 000 EUR celor cinci entități juridice ale grupului CCPL menționate mai sus. Acest cuantum total a fost stabilit după acordarea unei reduceri de 25 % a amenzilor aplicabile în mod normal ca urmare a capacității reduse de plată a acestor entități, astfel cum a fost stabilită de Comisie în urma evaluării cererii de incapacitate de plată depuse de acestea în conformitate cu punctul 35 din Orientările Comisiei privind amenzile (3).

La 11 iulie 2019, Tribunalul a pronunțat hotărârea în cauza T-522/15 (denumită în continuare „hotărârea din 2019”) (4), prin care a anulat în totalitate amenzile aplicate celor cinci entități juridice ale grupului CCPL menționate mai sus și a admis ca întemeiat motivul potrivit căruia Comisia a justificat insuficient evaluarea privind incapacitatea de plată și a respins, în același timp, toate celelalte motive ale reclamantelor. În consecință, Tribunalul a anulat dispozitivul deciziei din 2015 de impunere a amenzilor menționate în valoare totală de 33 694 000 EUR celor cinci entități juridice ale grupului CCPL menționate mai sus (5).

PROCEDURA DE READOPTARE

Prin scrisoarea din 18 septembrie 2019, Comisia a informat CCPL S.c., în calitate de societate-mamă de cel mai înalt rang a grupului CCPL, care a acționat în numele entităților juridice ale grupului atunci când a efectuat plăți provizorii și a primit rambursarea acestor plăți în urma hotărârii din 2019, cu privire la intenția sa de a adopta o nouă decizie de impunere a unor amenzi entităților relevante din grupul CCPL și a invitat entitățile în cauză să își prezinte observațiile. Prin scrisoarea respectivă, Comisia a mai informat CCPL S.c. de intenția sa de a aplica aceeași metodă de calculare a cuantumului de bază ajustat ca aceea aplicată în decizia din 2015. În scrisoarea trimisă, Comisia a mai lămurit și faptul că în baza acestei metode s-ar aplica plafonul de 10 % din cifra de afaceri totală a grupului CCPL obținută în ultimul exercițiu financiar complet înainte de adoptarea noii decizii cu privire la fiecare total al amenzilor calculate pentru fiecare dintre cele trei încălcări comise. În cele din urmă, prin această scrisoare, CCPL S.c. a fost informat că orice eventuală cerere de reducere a amenzilor în temeiului punctului 35 din Orientările privind amenzile va fi analizată pe baza situației financiare actuale a grupului CCPL.

La 4 octombrie 2019, destinatarii au solicitat Comisiei să ia în considerare incapacitatea lor de plată în temeiul punctului 35 din Orientările privind amenzile. Pentru evaluarea cererii, Comisia a transmis grupului CCPL mai multe cereri în temeiul articolului 18 alineatul (1) și (2) din Regulamentul (CE) nr1/2003 (6) solicitându-i să prezinte informații cu privire la situația sa financiară și contextul social și economic specific în care se află.

Prin scrisoarea din 28 octombrie 2019, CCPL și-a prezentat observațiile ca răspuns la scrisoarea din 18 septembrie 2019. În special, CCPL a atras atenția Comisiei asupra cifrei de afaceri totale preconizate mai scăzute a grupului CCPL în anul 2019 față de anul 2018 (și încetarea activității în anumite domenii de activitate) și a solicitat Comisiei să ia în considerare cifra de afaceri redusă în sensul aplicării limitei de 10 % din cifra de afaceri prevăzută la articolul 23 alineatul (2) din Regulamentul (CE) nr 1/2003.

Prin scrisoarea din 15 mai 2020, Comisia și-a confirmat intenția de a adopta o nouă decizie de înlocuire a secțiunilor relevante din dispozitivul deciziei din 2015, anulată prin hotărârea din 2019, prin impunerea amenzilor aplicabile destinatarilor și de a-i considera responsabili pentru participarea la cele trei carteluri în domeniul aprovizionării cu tăvițe din spumă de polistiren a sectorului de comercializare cu amănuntul a alimentelor, care acoperă zone geografice distincte din Italia, Europa de Sud-Vest și Europa Centrală și de Est. În ceea ce privește calcularea limitei superioare a amenzilor aplicabile, Comisia și-a confirmat intenția de a aplica plafonul de 10 % din cifra de afaceri totală din anul anterior adoptării noii decizii cu privire la fiecare cuantum total al amenzilor aplicabile pentru fiecare încălcare (7).

Prin scrisoarea din 15 iunie 2020, grupul CCPL a prezentat observații suplimentare ca răspuns la scrisoarea din 15 mai 2020 și a reiterat cele susținute în scrisorile din 4 și 28 octombrie 2019. CCPL a susținut că amenzile ce urmează a fi stabilite ar trebui să fie într-un cuantum rezonabil, echitabile și conforme cu amenzile aplicate celorlalți destinatari ai deciziei din 2015, pentru a respecta principiul proporționalității și al egalității de tratament.

PROIECTUL DE DECIZIE

În temeiul articolului 16 din Decizia 2011/695/UE, am examinat dacă proiectul de decizie se referă exclusiv la obiecțiunile cu privire la care grupul CCPL a avut posibilitatea de a-și face cunoscute punctele de vedere. În proiectul de decizie, Comisia nu adresează nicio nouă obiecțiune destinatarilor și nici nu încearcă să modifice fondul obiecțiunilor, astfel cum se prevede în comunicarea privind obiecțiunile din 21 septembrie 2012 în acest caz. În plus, Comisia observă că articolul 1 din decizia din 2015 a devenit definitiv, inclusiv în ceea ce privește destinatarii vizați de prezenta procedură. În proiectul de decizie, din cauza aplicării plafonului legal de 10 % din cifra de afaceri totală a grupului CCPL în 2019 în ceea ce privește încălcările din Italia și ESV, Comisia ajunge la un cuantum total al amenzilor de 9 441 000 EUR și concluzionează că, în prezent, nu sunt îndeplinite condițiile stabilite la punctul 35 din Orientările privind amenzile în ceea ce privește incapacitatea de plată.

Având în vedere cele de mai sus și dat fiind că grupul CCPL nu mi-a adresat nicio cerere sau reclamație, consider că, în acest caz, s-au respectat normele privind exercitarea efectivă a drepturilor procedurale ale părților implicate în procedură.

Bruxelles, 17 decembrie 2020. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței, JO L 275, 20.10.2011, p. 29 („Decizia 2011/695/UE”).

(2) La 4 octombrie 2019, grupul CCPL a informat Comisia că Coopbox Hispania S.l.u. a început procedurile de lichidare judiciară în 2018, iar Poliemme S.r.l. a fuzionat prin absorbție cu grupul Coopbox S.p.A. în 2017.

(3) Orientările Comisiei privind calcularea amenzilor aplicate în temeiul articolului 23 alineatul (2) litera (a) din Regulamentul (CE) nr. 1/2003 (JO C 210, 1.9.2006, p. 2).

(4) Hotărârea din 11 iulie 2019, CCPL și alții/Comisia, T522/15, EU:T:2019:500, astfel cum a fost rectificată prin Ordonanța din 6 septembrie 2019, CCPL și alții/Comisia, T-522/15, EU:T:2019:599.

(5) Tribunalul a anulat articolul 2 alineatul (1) literele (f) și (g) și (h), alineatul (2) literele (d) și (e) și alineatul (4) literele (c) și (d) din decizia din 2015.

(6) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(7) Prin scrisoarea respectivă, Comisia a confirmat că intenționează să aplice amenzi celor trei entități ale grupului CCPL, și anume destinatarilor. În ceea ce privește celelalte două entități ale grupului CCPL care au făcut obiectul deciziei din 2015, și anume Poliemme S.r.l. și Coopbox Hispania S.l.u., Comisia a afirmat că, dat fiind că prima societate și-a încetat în mod oficial existența, iar a doua a intrat în procedura de lichidare, acestea nu vor fi vizate de decizia preconizată.